I fjor fortalte VårtOslo at O. Mathisen, produsenten av Tøyen-Cola og Jallasprite, hadde fått beskjed fra The Coca-Cola Company om at bruken av navnet «Sprite» var uakseptabelt. De ble truet med søksmål.

O. Mathisen endret navnet på Jallasprite til JallaXXXXXX, men Coca-Cola mener at navneskiftet med seks X`er ikke skiller O. Mathisens sitronbrus nok fra brusgigantens Sprite.

De gikk rettens vei for å få en såkalt midlertidig forføyning, som førte til at O. Mathisen ble nektet salg, distribusjon og markedsføring av brus under navnet JallaXXXXXX. Oslo tingrett kom til at det forelå en krenkelse og brudd på merkedsføringslovens paragraf 25, ved at det først ble laget et varemerke betegnet Jallasprite, og deretter en fortsatt krenkelse ved bruk av betegnelsen JallaXXXXXX.

I dag tidlig klokken 09 møtes O. Mathisen og Coca-Cola i Oslo tingrett, etter at sistnevnte har saksøkt brusprodusenten fra Tøyen.

Krever forbud og erstatning

Coca-Cola krever at O. Mathisen dømmes til å ikke kunne bruke ordet Jallasprite alene eller som del av et kjennetegn. De krever at selskapet forbys å bruke JallaXXXXXX, eller tilsvarende merkevarianter, hvor det ser ut som ordet Sprite er sensurert. De vil også at selskapet tilbakekaller og fjerner alle flaskene, og alt markedsføringsmateriell, med navnene.

De vil at O. Mathisen skal betale saksomkostningene, og vil ha en erstatning som lyder på 370.132 kroner, med rentetillegg. Det skal tilsvare det dobbelte av en rimelig lisensavgift.

O. Mathisen vil at saken avvises, og at de kan bruke både Jallasprite og JallaXXXXXX. I tillegg mener de at Coca-Cola skal betale saksomkostningene.

Vi følger opp.